钦定古今图书集成/明伦汇编/氏族典/第186卷 > 萧子卿
## 钦定古今图书集成/明伦汇编/氏族典/第186卷 > 萧子卿

按《南齐书庐陵王子卿传》，“庐陵王子卿，字云长，世祖
第三子也。建元元年，封临汝县公。世祖即位，为持节、
都督郢州司州之义阳军事、冠军将军、郢州刺史。永明元年，徙都督荆湘益宁梁南北秦七州、安西将军、
荆州刺史、始兴王鉴为益州，子卿解督。子卿在镇，营
造服饰，多违制度。五年，入为侍中、抚军将军。未拜，仍”
为中护军。六年，迁秘书监，领右卫将军，寻迁中军将
军。十年，进号车骑将军。俄迁使持节、都督南豫司二
州军事、骠骑将军、南豫州刺史。子卿之镇，道中戏部
伍为水军，上闻之大怒，杀其典签，遣宜都王铿代之，
还第。郁林即位，复为侍中、骠骑将军。隆昌元年，转卫
将军、开府仪同三司，置兵佐鄱阳王锵见害，以子卿
代为司徒，领兵置佐。寻复见杀，时年二十七。